Carsten Hansen (S), 2010-11-11:
Tak for det.
Det er en ganske alvorlig sag, vi har med at gøre her.
Vi har en regering, der som en tørstende i ørkenen vandrer fra det ene vandhul til det andet uden at finde vand.
: Hvor er vandet, hvordan kan vi komme videre?
Man ser et fatamorgana en gang imellem og siger: Vi skal alle bidrage, Danmark skal overleve, vi sparer jo kun i millionklassen, men vi ofrer i milliardklassen.
Vi skal nok komme videre.
Vi ser, at man fyrer i Lem, at man fyrer i Skagen, at man fyrer på Langeland, at man fyrer i Odense, at man fyrer over det ganske land, og hvad er svaret fra regeringens side?
Det er: Vi skærer på satserne.
Mennesker af kød og blod, der gerne vil videreuddanne sig, får svaret: Du kan kun få 40 ugers SVU, og du kan kun få 80 pct.
Og så fremrykker man oven i købet besparelserne.
Vi ser, at hele erhvervslivet, arbejdsmarkedets parter, siger, at det er et ganske andet Danmark, vi kommer til at se.
Ja, Svend Berg fra Dansk Erhverv siger, at med de besparelser, der er i vente, må vi nok indstille os på, at vi får et helt andet arbejdsmarked end det, vi kender i dag.
Det er kort sagt det forkerte svar på det forkerte tidspunkt.
I de ti udkantskommuner i Danmark, hvor AMU bruges mest, bruger man det mere end dobbelt så meget og har dobbelt så mange kursister i målgruppen som i de ti storkøbenhavnske kommuner, som er der, hvor AMU bruges mindst.
Det er også Udkantsdanmark, der er ramt af nedlæggelsen af industriarbejdspladser under krisen, og det er uddannelsesbehovet hos de kortuddannede, man nu ser højt og flot på.
Man sparer hele vejen rundt.
Det er især hos de kortuddannede, og vi ved, at vi kommer til at stå med 150.000 ufaglærte – undskyld udtrykket – for mange, og at vi har brug for rigtig mange flere faglærte.
Det rammer også i det etniske Danmark, hvor man bruger AMU som sin uddannelsesinstitution.
Det er der, hvor man får tilpasset sine kompetencer imod jobåbningerne.
Det er der, hvor vi ser at virksomheder også har brug for at opkvalificere medarbejderne til helt specifikke kompetencer som svar på den udfordring, de står over for.
Det bliver endnu mere barokt.
Jeg brugte min morgen på at genlæse argumentationen i Vækstforums ti udfordringer for Danmark, og så bliver det endnu mere barokt, at man sparer 800 mio. kr.
Der står direkte, at skal Danmark overleve i den konkurrence, vi står over for, er uddannelsesniveauet helt afgørende.
Det vil sige, at de fede ord og de flotte ord er slesk tale og billig portvin, for det passer overhovedet ikke sammen med den virkelighed, som eksisterer.
Så siger man, at det er de kortuddannede, de dårligst uddannede og dem, der bliver fyret på Lindø, på Wittenborg og på Vestas, der skal bidrage, efter at man har givet ufinansierede skattelettelser i størrelsesordenen 30 mia. kr. til de bedst aflagte i det her land.
Når man ser på konsekvenserne, og det kommer vi til at vende tilbage til i de mange spørgsmål, vi har, og de konkrete eksempler, vi har ude fra landet, så rammer det her rigtig, rigtig mange mennesker.
Jeg sad og læste om en medarbejder på Wittenborg, som nu har valget mellem at blive på Wittenborg og få 90.000 kr. i aftrædelsesgodtgørelse eller gå fra sit job nu, så han kan nå at få noget SVU.
Hvad er det for nogle urimelige valg, man stiller almindelige mennesker over for?
Jeg var på toget fra København til Odense med Lindøfolkene, og da oplevede jeg faktisk en overraskende omstillingsparathed.
Jeg sad sammen med en 3F’er og en smed, og den ene ville gerne være pædagog, og den anden ville gerne videreuddanne sig inden for sit fag.
En række af de her muligheder afskærer man folk fra nu.
Skal vi overleve på, at Danmark bliver dårligere stillet?
Skal vi overleve på, at Udkantsdanmark får ringere vilkår?
Skal vi overleve på, at man ikke kan målrette kompetencer mod de jobåbninger, der er?
Nej, det er en forkert politik, og jeg kan love dem, der lytter til debatten i dag, og dem, der ser debatten, at vi vil et andet Danmark.
Vi vil et Danmark, hvor vi investerer i voksen- og efteruddannelsesområdet.
Vi vil et Danmark, hvor vi giver mennesker mulighed for at blive faglærte.
Vi vil et andet Danmark, hvor vi giver op til 30.000 mennesker om året muligheden for at tage en længerevarende uddannelse på fuld understøttelsessats eller fuld godtgørelse.
Det er en fuldstændig anden vej, og vi vil ikke lade Udkantsdanmark og de svageste, dem, der har trukket mindst på uddannelseskontoen, betale for genopretningen – den såkaldte genopretning af Danmark – efter at man har givet ufinansierede skattelettelser.
Jeg frygter, at de her besparelser bliver meget dyrere for den enkelte familie, der bliver ramt af arbejdsløsheden, at det bliver meget dyrere for samfundet, at det bliver dyrere for vores kommuner, at der i det hele taget bliver flere langtidsledige – det tal er jo eksploderet – og at vi får rigtig mange på overførselsindkomst.
Det bliver også dyrere for vores lokale virksomheder, der ikke kan få uddannede medarbejdere og dermed mister konkurrenceevnen, den konkurrenceevne, som ministeren talte så varmt om – det var vist bare slesk tale og billig portvin.